**Ispraćaj vlč. Petra Repića**

**Preuzvišeni oče biskupe Ivane, draga ožalošćena obitelji, braćo svećenici, rodbino i prijatelji našeg pokojnika, braćo i sestre.**

***Kralju vjekova kojemu sve živi* je u nedjelju 31. dana Marijina listopada, uoči Svetkovine svih svetih i spomena naših dragih pokojnika, u bolnici Bračak u Zaboku, predao svoju neumrlu dušu vlč. Petar Repić. Ovih je dana o njemu puno toga izrečeno, pokrenuta mnoga sjećanja, otvorene uspomene o mnogim dragim susretima…**

**Svoj je životni hod započeo 27. lipnja 1956. u Svetom Petru, u župi sv. Franje Asiškog u Velikom Bukovcu, u ravnoj Podravini u obitelji Ivana Repića i Ivanke r. Bogdanić. Kasnije, za osam godina dobiva i sestru Katarinu.**

**Datum rođenja mu je donio i ime Petar, iz Svetog Petra. Pero, kako smo ga svi zvali. Kršten je u župnoj crkvi sv. Franje. Kao i svi mi, u vrijeme župnikovanja vlč. Ivana Lončara, prije prvog je razreda osnovne škole primio Prvu sv. Pričest. Postaje ministrant. Započinje osnovnu školu u rodnome mjestu, a nakon četvrtog razreda nastavlja osnovno školovanje u Koprivnici. Rano ustajanje ili kasni povratak. Svakodnevno putovanje vlakom, a dijete od 11 do 15 godina. Stanica nije blizu. 1971. godine ulazi u Dječačko sjemenište na Šalati i upisuje Nadbiskupsku klasičnu gimnaziju, gdje je 1975. maturirao.**

**Naš veliki uzor i dragi župnik, već spomenuti Ivan Lončar, koji je Peri bio i firmani kum, kod upisa u sjemenište, svima nama je govorio: „Naši sjemeništarci i bogoslovi, kada su doma, svaki dan dolaze na misu.“ I ta se riječ slušala i poštivala. Svakoga jutra, i po kiši i vjetru, po snijegu i po ledu, išli smo na biciklima u župnu crkvu udaljenu 5 kilometara. A misa je bila u 6.00 sati. Svakodnevna zornica, ne samo u adventu. I nije bilo teško i nije se izostajalo. Spominjem se pokojnog preč. Vlade Viraga, te bogoslova: pokojnih Kreše i Franje Povijača. Poslije mise doručak i druženje na farofu, a onda doma i na polje.**

**Nakon vojske, svoj put prema svećeništvu nastavio je 1976. ulaskom u Bogoslovno sjemenište i studijem na Katoličkom bogoslovnom fakultetu. Za svećenika ga je 27. lipnja, na njegov 26. rođendan u zagrebačkoj katedrali, zaredio zagrebački nadbiskup kardinal Franjo Kuharić.**

**Mladomisničko slavlje bilo je u rodnom Svetom Petru 11. srpnja 1982. godine. Kao mladomisničko geslo vlč. Petar si je izabrao riječi iz 1. Petrove poslanice 4,8: *„Imajte žarku ljubav jedni prema drugima, jer ljubav pokriva mnoštvo grijeha.“***

**Na svoju prvu kapelansku dužnost upućen je u župu sv. Martin na Muri, kod poznatog župnika Blaža Tote, s kojim će ostati čvrsto povezan do kraja njegova života, koji će mu kao umirovljenik, dok su to sile dopuštale pomagati. U to vrijeme to je župa s mnoštvom zvanja, mnoštvom sjemeništaraca, bogoslova i mladih misa. Ovdje ostaje četiri godine, nakon kojih ga Nadbiskup šalje u župu Sv. Luke u Novskoj, kod župnika Josipa Lončara. Nakon godinu dana, 1987. godine započinje svoj samostalni pastoralni rad u Župi sv. Josipa i Gospe Lurdske u Barilovičkom Leskovcu. Mladom svećeniku nije bilo lako, ali on je zavolio te ljude i taj kraj, kao i oni njega. Privremeno je upravljao i župom sv. Vida mučenika u Ladvenjaku i sv. Antuna Padovanskog u Vukmaniću. Tu, u Leskovcu ostaje punih 28 godina. Daje se na duhovnu i materijalnu obnovu župe, crkve i župnog dvora. Dolazi rat. Ne bježi. Ostaje u župi, uz svoje župljane i branitelje. Tješi, hrabri i pomaže, pokapa poginule. Glava je uvijek u torbi. Život često na kotačima. I branitelji, i župljani su to cijenili. Nakon rata gradnja i obnova sakralnoga i civilnoga, mnoge akcije kojima je začetnik i podupiratelj. I među svećenicima toga kraja bio je onaj na koga se moglo osloniti, s mnogih strana i crkvenih i svjetovnih, savjet zatražiti, znajući da pomoć neće izostati.**

**Na Petrovo, 2007. u rodnom je Sv. Petru proslavio svoju srebrnu misu. Na uspomeni, sličici tiskanoj za tu prigodu čitamo pitanje koje je apostol Petar postavio Isusu: *„Gospodine, kome da idemo? Ti imaš riječi života vječnoga!“***

**A 2016. ga Gospodin po nadbiskupu Josipu Bozaniću šalje u Zagorje, u ovu župu Sv. Ivana Krstitelja u Zlatar Bistrici. Tu nastavlja uređenje crkve i župne kuće uz svesrdnu pomoć svojih novih župljana koji su ga srdačno primili i zavoljeli. Kao i on njih. Stoga je i želio među njima svoje posljednje počivalište.**

**Ovdje ga Gospodin pohađa bolešću. Strepnje i nade, ali i predanje u Božje ruke i uspinjanje na Kalvariju koje je završilo prošle nedjelje.**

**Kao i na svakom križnom putu, u svim njegovim bolima i mukama bilo je Šimuna Cirenaca koji su pomagali podizati se i dalje nositi križ. Bilo je i Veronika, koje su pružale rubac utjehe i nade. Svima njima, u ime samoga pokojnika i obitelji izričem zahvalnost.**

**Dragi Petre, dragi Pero, u ime svih svećenika, svih Tvojih župljana, rodbine i prijatelja, svih kojima si otvarao svoj dom i svoje srce, kojima si posredovao i dijelio Božje milosti: za svaku blagu i snažnu riječ, za svaku izrečenu molitvu, za svaku žrtvu i svaki podneseni križ, za svu iskazanu ljubav neka Ti Gospodin bude vječna nagrada i plaća, a za ljudske slabosti neka Ti bude milosrdan i blag sudac.**

**I ne mogu ne spomenuti: kad sam završavao osnovnu školu i razmišljao što i kako dalje, dolazila je misao - ne bih li i ja mogao poći u sjemenište i na bogosloviju kao i susjed Pero. Hvala za taj, nikad izrečen i njemu nepoznat, poziv i poticaj.**

**I još nešto osobno. Kad smo su susretali i kad me on predstavljao nepoznatim ljudima znao je govoriti: *„Njegova je sestra firmana kuma mojoj sestri, ja sam firmani kum njegovom bratu, a mi smo braća u svećeništvu.“***

**Kao njegov sumještanin, susjed, prijatelj i brat u svećeništvu s pjesnikom zborim: „*Prijatelju zbogom!... Ako Gospod dade, vječnoj u domaji.*“**

**Josip Golubić**